Zille bly, maar die hare gaan nog waai | Rapport
Zille bly, maar die hare gaan nog waai
Helen Zille sal vir minstens nog twee jaar lank DA-leier wees. Dr. Wilmot James, een van haar bondgenote, gaan ook waarskynlik sy pos as federale voorsitter behou wanneer dié party sy nuwe leiers volgende naweek in Boksburg kies.Niemand sê Zille die stryd aan as leier nie, maar James word deur Masizole Mnqa­sela, DA-LP van Khayelit­sha, uitgedaag. Mnqasela het met verlede jaar se parlementêre koukusverkiesing uitgevaar teen Lindiwe Mazibuko en Zille, wat haar openlik gesteun het om Athol Trollip, tóé die DA se parlementêre leier, uit die kussings te lig.Rapport verstaan James het wye steun onder partyleiers in die meeste provinsies.Die werklike stryd lê tussen Wes-Kaapse en Gautengse groepe wat hul invloed in die party wil versterk. Die stryd wentel om die kandidate wat om die drie federale adjunkvoorsitter-posisies meeding.Anchen Dreyer, DA-LP van Gauteng, Dianne Kohler Barnard, DA-LP van KwaZulu-Natal, en dr. Ivan Meyer, die DA se Wes-Kaapse leier, is die huidige bekleërs.Meyer is nie beskikbaar nie en het Bonginkosi Madikizela, sy mede-LUR in die Wes-Kaapse regering, benoem.Dreyer is ’n belangrike stem vir Afrikaanses op die federale raad. Haar mededinger is dr. Annelie Lotriet, DA-LP van die Vrystaat. Nog mededinging uit Gautengse geledere kom van Stevens Mokgalapa, DA-LP; Makashule Gana, DA-jeugleier, en Mmusi Maimane, nasionale DA-woordvoerder. Maimane is James se gekose kandidaat vir een van dié posisies en het waarskynlik ook Zille se steun.Kohler Barnard se mededinger in KwaZulu-Natal is Sandy Kalyan, DA-adjunkhoofsweep, wat hoop om die eerste Indiër in die federale raad te word.Ná die OD se samesmelting met die DA is dit ook belangrik om groter OD-verteenwoordiging in die raad te kry. Joe McGluwa, OD-leier in die parlement, ding mee om een pos. Zille het Dinsdag in Kaapstad gesê mededinging is belangrik.“Ons is nie die ANC nie. Wanneer mense in die DA verkiesings verloor, word hulle nie verwerp nie,” het sy gesê by die bekendmaking van die aansluiting by die DA van Nosimo Balindlela, voormalige Cope-LP en ANC-premier van die Oos-Kaap.Balindlela is genooi om die federale kongres as ’n BBP-afgevaardige by te woon. Gesprekke met Cope-leiers dui daarop dat samewerking met die DA wenslik is, maar dis te vroeg om van ’n grootskaalse oorlopery te praat.“Die meeste wag tot net voor die verkiesing in 2014. Om nou jou LP-salaris kwyt te raak, is kortsigtig,” het ’n Cope-LP gesê.